## Odluka Ustavnog suda Hrvatske broj U/I-63/1989 od 8. ožujka 1990.

### NN 17/1990 (28.4.1990.), Odluka Ustavnog suda Hrvatske broj U/I-63/1989 od 8. ožujka 1990.

# USTAVNI SUD HRVATSKE

Ustavni sud Hrvatske, na sjednici održanoj 8. ožujka 1990. godine, donio
je

## ODLUKU

1. Odbija se prijedlog Upravnog suda Hrvatske da se ukinu odredbe člana
149. Odluke o komunalnom redu ("Službene novine" Zajednice općina
Rijeka, br. 57/81) Skupštine općine Crikvenica.

2. Ova će se odluka objaviti u "Narodnim novinama".

Obrazloženje:

Odredbama člana 149. Odluke navedene u izreci propisuje se uređivanje
fasada i drugih vanjskih dijelova zgrada. Odredbom stava 1. tog člana propisano
je općenito da se vanjski dijelovi zgrada moraju redovito održavati i popravljati,
a odredbom stava, 2. se uređuje da je popravak vanjskih dijelova zgrada
dužnost organa upravljanja zgradama u društvenom vlasništvu i vlasnika
zgrada. Odredbama stava 3. i 4. određuju se rokovi u kojima se ti popravci
moraju izvršiti, ovisno o tome da li se radi o zgradama u centru grada
ili u ostalim dijelovima grada, te dužnost organa upravljanja zgradom da
popravak zgrada predvide godišnjim programom investicionoga i tekućeg održavanja
zgrade. Ujedno se ovlašćuje općinski organ uprave nadležan za komunalne
poslove da odredi zgrade koje se moraju urediti, odnosno popraviti. Odredbom
stava 5. propisano je da se odredba stava 4. o rokovima popravaka zgrada
izvan centra grada odnosi i na vlasnike zgrada. Postupak za ocjenu ustavnosti
i zakonitosti ovih odredaba pokrenuo je Upravni sud Hrvatske koji smatra
da općinska skupština nije ovlaštena građanima - vlasnicima zgrada - narediti
obavezu uređenja i popravak oštećenih ili dotrajalih fasada i drugih vanjskih
dijelova zgrada. Osim toga smatra da se djelatnost uređenja fasada i drugih
vanjskih dijelova zgrada nije mogla osporenim odredbama urediti kao komunalna
djelatnost. jer ne ispunjava uvjete propisane odredbom člana 2. stava 5.
Zakona o komunalnim djelatnostima ("Narodne novine", br. 15/79).
Skupština općine Crikvenica smatra da je temeljem odredbe člana 44. stava
1. navedenog zakona mogla, radi zaštite okoline te zaštite života i zdravlja
ljudi, propisati uređivanje vanjskih dijelova zgrada na način kako je to
uređeno osporenim odredbama. Ocjenjujući osporene odredbe Sud je pošao
od odredaba člana 169. Ustava SR Hrvatske kojima su utvrđena prava i dužnosti
općine. Odredbom alineje 12. tog člana općina je ovlaštena da uređuje,
među ostalim, i odnose u oblasti uređenja naseljenih mjesta te u stambeno-komunalnoj
oblasti. Skupština općine Crikvenica je, dakle, mogla svojom odlukom utvrditi
mjere za uređenje grada koje obuhvaćaju i uređenje fasada. Osim toga i
odredba člana 44. stava 1. navedenog zakona ovlašćuje općinu da, također
radi uređenja naselja, propiše komunalni red i mjere za njegovo provođenje.
Temeljem tih ustavnih i zakonskih odredaba Skupština općine Crikvenica
mogla je propisati i dužnost održavanja i popravljanja vanjskih dijelova
zgrada, jer se time postiže jedan od zakonom određenih ciljeva-uređenje
naselja. Međutim, time što je dužnost utvrđena i za vlasnike zgrada jednako
kao i za organe upravljanja zgradama u društvenom vlašništvu, nije utvrđena
i obaveza za vlasnike zgrada, kako to smatra predlagač. Odredbama stava
3. do 5. osporenog člana, naime, nije propisan ni način određivanja pojedinačne
obaveze pa čak ni način izvršenja navedene dužnosti. Određivanje pojedinačne
obaveze za vlasnike zgrade ne proizlazi ni iz odredbe stava 5. koja određuje
rokove i mogućnost produženja rokova, za popravak zgrade. Sud također nije
prihvatio mišljenje predlagača da su održavanje i popravak vanjskih dijelova
zgrada osporenim odredbama utvrđeni kao komunalna djelatnost. To iz osporenih
odredaba ne proizlazi, a da je održavanje i popravak fasada Skupština htjela
utvrditi kao komunalnu djelatnost, tada bi ona - prema odredbama Zakona
o komunalnim djelatnostima - bila u nadležnosti, odnosno, obavezi komunalnih
radnih organizacija, a ne organa upravljanja zgradama ili vlasnika zgrada.
Osim toga iz općih odredaba Odluke vidljivo je da se njome propisuje samo
komunalni red. Na osnovi iznesenog valjalo je odlučiti kao u izreci.

Broj: U/I-63/1989

Zagreb, 8. ožujka 1990.

USTAVNI SUD HRVATSKE

Predsjednik

**Jadranko Crnić, v. r.**

Odluka, NN 17/1990-316